包恢
留忠斋山茨
身何止不获，其背谁得窥。
心何存不测，其乡孰能知。
身主尚无迹，屋庐更何即。
变动元不居，问君欲奚适。
放之弥太虚，宇宙总我庐。
收之付野草，山茨敛吾居。
宇宙非穷大，山茨岂云细。
身心非以形，随寓靡有异。
此道淡不厌，淡中味何穷。
万物孰能动，真乐此室中。
或疑天下儒，久游蓬莱岛。
岂伊素草茅，但以盖茅好。
达者舍此谁，若将终身茨。
仁宅本同归，问舍非自私。
宇宙浩如许，藏用如谨独。
山固屹不移，茨敝当再覆。
覆可久自娱，庭草听自如。
茅茨或不翦，古圣兴不殊。
乐山见仁人，如茨看荣贵。
此屋虽似卑，谁识最高致。